b'\n_START_ARTICLE_\nPegaz\n_START_SECTION_\nEtimologija\n_START_PARAGRAPH_\nPegazovo gr\xc4\x8dko ime \xce\xa0\xce\xae\xce\xb3\xce\xb1\xcf\x83\xce\xbf\xcf\x82 Heziod povezuje s rije\xc4\x8dju \xcf\x80\xce\xb7\xce\xb3\xce\xae, p\xc3\xaag\xe1\xba\xbf = "izvor", "vrelo". Naime, gdje god da je taj konj udario kopitom tlo, nastalo bi vrelo - primjerice - na Helikonu izvor Hippocrene ("konjev izvor") i drugi u Trezenu._NEWLINE_Najvjerojatnije ime potje\xc4\x8de od luvijske rije\xc4\x8di pihassas = "munja" ili pihassasas = "bog vremena i munje". I kod Hezioda Pegaz slu\xc5\xbei kao donosilac munja Zeusu.\n_START_SECTION_\nKarakteristike\n_START_PARAGRAPH_\nPegaz je \xc5\xbeivio na visokim planinama, ponajvi\xc5\xa1e na Helikonu, domu Muza. Letio je brzinom vjetra. Bio je prekrasan, sna\xc5\xbean i jakih kopita - kad se jednom spotaknuo i udario kopitom po zemlji, nastao je izvor - Hipokrena ("konjski izvor"). Bio je tako\xc4\x91er i nje\xc5\xbean i mudar, \xc4\x8dista srca - mogao je odletjeti sve do Olimpa._NEWLINE_Pegaz je donio Zeusu munje, a nakon Belerofontove smrti vratio se na Olimp pomagati bogovima. Poslije se o\xc5\xbeenio Euipom s kojom je za\xc4\x8deo nara\xc5\xa1taj krilatih konja.\n_START_SECTION_\nRo\xc4\x91enje\n_START_PARAGRAPH_\nPrema nekim izvorima, Pegaz je isko\xc4\x8dio (zajedno sa svojim bratom Hrisaorom) iz Meduzina vrata nakon \xc5\xa1to joj je Perzej odsjekao glavu, dok je prema drugima nastao iz zemlje na koju je prolivena Meduzina krv. Atena je uhvatila Pegaza i odvela ga Muzama na Parnasu.\n_START_SECTION_\nBelerofont\n_START_PARAGRAPH_\nBelerofont je morao ubiti \xc4\x8dudovi\xc5\xa1te Himeru sastavljenu od lava, koze i zmije sa zmajevom glavom. Prorok mu je rekao da je mo\xc5\xbee ubiti samo uz Pegazovu pomo\xc4\x87 i da mora spavati u Ateninu hramu. U snu mu se ukazala bo\xc5\xbeica koja mu je poklonila zlatnu uzdu kojom \xc4\x87e obuzdati i pripitomiti Pegaza. Belerofont je do\xc5\xa1ao na Helikon i pri\xc5\xa1ao mu dok je pio s vrela Pirene te ga obuzdao zlatnom uzdom. U drugoj se ina\xc4\x8dici govori da ga je Atena ve\xc4\x87 pripitomila i dovela Belerofontu, a u tre\xc4\x87oj da mu ga je darovao njegov otac Posejdon._NEWLINE_Pegaz je pomogao Belerofontu u borbi protiv Himere i Amazonki. Ubio je Himeru strijelama iz zraka lete\xc4\x87i na Pegazu. Nakon ove pobjede osje\xc4\x87ao se mo\xc4\x87no te se odlu\xc4\x8dio uzdi\xc4\x87i bogovima na nebo, da provjeri ima li bogova na Olimpu. Pegaz je znao da to nije u redu, ali poslu\xc5\xa1ao ga je i uzletio. Zeus se rasrdio i poslao obada/bjesnilo na Pegaza te se Belerofont strmoglavio s njega i umro. Druga je ina\xc4\x8dica mita ta da je Zeus Belerofonta pogodio munjom._NEWLINE_Potom se sa\xc5\xbealio nad Pegazom i pretvorio ga u zvije\xc5\xbe\xc4\x91e Pegaz. Jedno je pero iz njegovih krila palo na tlo i tako je nastao grad Tarsus. Prema drugoj ina\xc4\x8dici Zeus ga je darovao Eji, a prema tre\xc4\x87oj pomagao mu je na Olimpu i donosio munje iz Hefestove kova\xc4\x8dnice.'